

**FACULTAT DE FILOSOFIA I LLETRES**

**RESOLUCIÓ** de **20 de novembre de 2018** per la qual s’aproven les bases i s’obre la convocatòria per a la concessió d’ajuts per a l’organització d’activitats en el marc de la Facultat de Filosofia i Lletres.

Essent que d’acord amb el Pla Director 2013-2015 una de les missions de la UAB és promoure la recerca i la transferència de coneixement a través de l’activitat dels seus departaments i grups de recerca;

Essent que són funcions de la Facultat “organitzar, coordinar i supervisar les activitats docents” (Reglament art. 4. d) i “conèixer l’activitat investigadora dels departaments que, d’acord amb d’aquesta activitat, tinguin assignats espais dins del centre” (Reglament art. 4. l);

Essent que és competència del Degà “dirigir, coordinar i supervisar les activitats de la facultat i, en especial, l’organització de les activitats docents” (Reglament art. 24. b);

Essent que l’Equip de Deganat vol visualitzar l’activitat de recerca dels departaments adscrits a la Facultat de Filosofia i Lletres i dels grups de recerca que hi tenen seu; afavorir les activitats de promoció dels estudis i promocionar les activitats culturals;

En funció de l’art. 4. del Reglament que determina que una de les funcions de la Facultat és gestionar la dotació pressupostària que tingui assignada;

**RESOLC:**

Art. 1.

Aprovar les bases per a la concessió d’ajuts per a l’organització d’activitats, conferències, seminaris i congressos en el marc de la Facultat de Filosofia i Lletres (**Annex 1**).

Art. 2.

Obrir la primera convocatòria corresponent a l’any 2019 per a la concessió d’ajuts per a l’organització de conferències, seminaris i congressos en el marc de la Facultat de Filosofia i Lletres.

Art. 3.

3.1. Establir tres modalitats d’ajuts d’acord amb la naturalesa dels projectes: A. Seminaris i congressos científics d’interès docent, B. Activitats de promoció dels estudis i C. Activitats culturals complementàries.

3.2. L’import global mínim serà de 5.000 euros imputable a la partida corresponent del pressupost de 2019, d’acord amb la següent distribució: Modalitat A (2.500 €); Modalitat B (1.500 €); Modalitat C (1.000 €).

3.3. El lliurament de l’import dels ajuts es farà per transferència interna al centre de cost del Departament del sol·licitant beneficiari.

3.4. La concessió dels ajuts resta condicionada a l’existència de crèdit adequat i suficient a l’hora de la resolució de concessió.

Art. 4.

4.1. Les sol·licituds s’hauran d’enviar a l’adreça electrònica [dg.lletres@uab.cat](mailto:dg.lletres@uab.cat). L’imprès normalitzat de sol·licitud, que serà únic, es pot obtenir a la pàgina web de la Facultat de Filosofia i Lletres (<http://www.uab.cat/lletres>)

4.2. El termini de presentació de les sol·licituds és **del 22** **de novembre al 10 de desembre de 2018 a les 14:00h.**

Art. 5.

5.1. L’òrgan competent per a la resolució d’aquesta convocatòria és el Degà de la Facultat de Filosofia i Lletres.

5.2. El termini per resoldre i notificar la resolució és **de nou dies** comptadors a partir de la data de tancament de la convocatòria.

5.3. El Deganat comunicarà mitjançant correu electrònic al signant de la sol·licitud la seva resolució que serà inapel·lable.

Bellaterra (Cerdanyola del Vallès) a 20 de novembre de 2018.

Joan Carbonell Manils

Degà

**ANNEX 1.**

**Bases reguladores per a la concessió d’ajuts per a l’organització de conferències, seminaris i congressos en el marc de la Facultat de Filosofia i Lletres.**

— 1. Objecte

* 1. Aquestes bases tenen per objecte regular l’atorgament d’ajuts per a la realització d’activitats en el marc de la Facultat de Filosofia i Lletres.

— 2. Beneficiaris

2.1. Poden ser beneficiaris d’aquesta convocatòria les persones físiques del col·lectiu de PDI de la Facultat de Filosofia i Lletres i els departaments o grups de recerca que hi estan ubicats.

2.2. A les sol·licituds s’ha de determinar el destinatari d’execució.

— 3. Modalitats

Les modalitats de la present convocatòria són les següents:

1. MODALITAT A. Seminaris i congressos científics d’interès docent per als estudiants de grau i de màster.
2. MODALITAT B. Activitats específiques per promocionar els estudis organitzats per la Facultat de Filosofia i Lletres, sense perjudici de les que puguin organitzar l’Equip de Deganat de forma centralitzada.
3. MODALITAT C. Activitats culturals complementàries de les activitats docents desenvolupades a la Facultat de Filosofia i Lletres.

— 4. Requisits

4.1. Generals

Els projectes objecte d’aquests ajuts han de complir els requisits següents independentment de la modalitat a la qual s’adscriguin:

1. Han de ser oberts a l’assistència dels estudiants de grau o de màster.
2. En la modalitat C, l’activitat ha de tenir lloc a l’espai físic de la Facultat de Filosofia i Lletres.
3. Han de ser organitzats o co-organitzats per professorat adscrit als departaments o unitats de la Facultat de Filosofia i Lletres.
4. Han de comptar amb el vist-i-plau del Director de Departament al qual estigui adscrit el professorat organitzador.
5. El pressupost previst en la sol·licitud haurà de detallar les partides d’ingressos i despeses, que hauran de presentar-se de manera equilibrada.
6. Hauran de ser necessàriament cofinançats per un altre ens diferent al Deganat de la Facultat de Filosofia i Lletres, com a mínim amb una quantitat igual a l’aportada per aquest. Així, doncs, en l’apartat d’ingressos del pressupost hauran de constar les fonts concretes de cofinançament previstes.

4.2. Específics.

1. Si es tracta de projectes de la modalitat A, només se’n podrà presentar un per grup de recerca.
2. Si es tracta de projectes de la modalitat B, en cas que el Departament organitzador en presenti més d’un n’haurà d’haver fet una priorització.
3. Si es tracta de projectes de la modalitat C, només se’n podrà presentar un per beneficiari.

— 5. Avaluació i criteris de priorització

En l’avaluació dels ajuts s’atendran els següents criteris de priorització:

5.1. Generals:

1. En la concessió de les modalitats A i B, es prioritzaran les activitats que tinguin lloc totalment o parcial a l’espai físic de la Facultat de Filosofia i Lletres.
2. Abast científic, docent o promocional de l’activitat.
3. Coherència i detall del pressupost previst.
4. Percentatge que representa l’ajut sol·licitat sobre el total del pressupost de l’activitat.
5. Nombre de professors i professores adscrits a la Facultat implicats en l’activitat.

5.2 Específics:

1. MODALITAT A. Abast de l’activitat: nacional, estatal o internacional.
2. MODALITAT B. Nombre d’estudiants, professorat i/o centres de secundària implicats. Si l’activitat és la continuació d’una experiència anterior caldrà aportar dades quantitatives d’assistència.
3. MODALITAT C. Interès de l’activitat per al col·lectiu d’estudiants de la Facultat de Filosofia i Lletres.

— 6. Termini d’execució

6.1. Els projectes s'han d'implementar en el període màxim de sis mesos, compresos entre l’**1 de gener i el 30 de juny de 2019**.

6.2. En la documentació dels actes subvencionats (cartells, difusió en planes web, tríptics, etc.) s’ha de fer constar el suport de la Facultat de Filosofia i Lletres de la UAB.

— 7. Quantia de l’ajut.

L’import màxim que es podrà atorgar a cada projecte ve determinat per la seva naturalesa, d’acord amb les quantitats següents:

1. MODALITAT A. Fins a 300 euros per a congressos científics d’abast nacional i estatal i fins a 400 euros per a congressos d’abast internacional.
2. MODALITAT B. Fins a 250 euros.
3. MODALITAT C. Fins a 200 euros.

— 8. Sol·licituds i documentació.

La sol·licitud, d'acord amb el model normalitzat, l'ha de formalitzar la persona responsable del projecte amb el vistiplau del director/a del Departament al qual està adscrit, que donarà fe del seu interès acadèmic i docent.

La sol·licitud s’ha de presentar mitjançant correu-e a l’adreça [dg.lletres@uab.cat](mailto:dg.lletres@uab.cat).

— 9. Incompatibilitats

9.1. Aquests ajuts no seran aplicables a tipologies docents definides en el Pla d’Estudis d’un títol com ara les Sortides de Camp o les Pràctiques de Laboratori.

9.2. Aquest ajuts no seran aplicables a conferències puntuals dirigides exclusivament a un grup-classe o grup- assignatura.